Самыя раннія актавыя кнігі па гісторыі самакіравання Мінска захоўваюцца ў НГАБ у ф. 1816 “Мінскі магістрат” і датуюцца другой паловай XVII ст. За гэты перыяд захавалася тры справы № 1, 33, 54. Дзве з іх (№ 1 і № 54) з’яўляюцца часткамі актавай кнігі “спраў вячыстых” за 1663-1680 гг., якая была штучна падзеленая падчас рэстаўрацыі ці перадачы спраў з Гродна ў Мінск. Акрамя гэтага, дзевяць дакументаў з гэтай кнігі на пятнаццаці аркушах падшытыя ў Т.2 ф. 1706 “Бельскі гродскі суд”, адкуль яшчэ ў 1977 г. была перададзеная ўзгаданая справа № 54 (яна памылкова захоўвалася ў гэтым фондзе як справа № 2 Т. 4). Справа № 33 з’яўляецца кнігай актавых пратаколаў за 1674-1680 гг., куды ўносіліся запісы здзелак, якія разглядаліся на кожным пасяджэнні магістрата.